《登育王山》
宋代·王铚

危岫戴宝塔，亭亭起虚空。金铎韵广乐，日夜锵天风。

气真逼云汉，兴逸追鸾鸿。嘉有三禅子，超旷栖禅宫。

相追不惮远，幽致惟我同。兴尽归一默，人逐归云东。

平轩架绝壑，上与绝顶通。沧溟忽破碎，百川竞朝宗。

斜阳无远近，山乱高低红。四表倏明晦，变化安可穷。

夜深风雨来，阴气誇骄雄。响剧百谷咽，静若一气融。

明发石路乾，清韵生寒松。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。